b'\n_START_ARTICLE_\nCodex Leicester\n_START_PARAGRAPH_\nCodex Leicester on Leonardo da Vincin 1500-luvun alussa kirjoittama k\xc3\xa4sikirjoitus. Koodeksi tunnettiin jonkin aikaa my\xc3\xb6s edellisen omistajansa Armand Hammerin mukaan nimell\xc3\xa4 Codex Hammer, kunnes nykyinen omistaja Bill Gates palautti k\xc3\xa4ytt\xc3\xb6\xc3\xb6n nimen Codex Leicester._NEWLINE_Teos k\xc3\xa4sittelee p\xc3\xa4\xc3\xa4asiassa hydrologiaa eli vesitiedett\xc3\xa4, mutta siin\xc3\xa4 on my\xc3\xb6s tutkimuksia optisesta t\xc3\xa4htitieteest\xc3\xa4, maapallosta ja maapallon sijainnista, navigaatiomenetelmista, et\xc3\xa4isyyden mittausmenetelmist\xc3\xa4 sek\xc3\xa4 taivaan sinisen v\xc3\xa4rin aiheuttajasta. K\xc3\xa4sikirjoitus on kirjoitettu 72:lle pellavapaperista tehdylle irtolehdelle vuosina 1506\xe2\x80\x931510. Paperit on nidottu kirjaksi viimeist\xc3\xa4\xc3\xa4n 1800-luvulla._NEWLINE_K\xc3\xa4sikirjoituksen ensimm\xc3\xa4inen varmasti tunnettu omistaja on taidemaalari Giuseppi Ghezzi, joka osti teoksen vuonna 1690. Thomas Coke, Leicesterin jaarli, osti sen vuonna 1717, kunnes suku myi sen huutokaupassa vuonna 1980 Armand Hammerille. Hammerin kuoltua k\xc3\xa4sikirjoitus huutokaupattiin j\xc3\xa4lleen, ja nykyinen omistaja Bill Gates osti sen vuonna 1994. K\xc3\xa4sikirjoitus on ainoa merkitt\xc3\xa4v\xc3\xa4 yksityisomistuksessa oleva tieteellist\xc3\xa4 teksti\xc3\xa4 sis\xc3\xa4lt\xc3\xa4v\xc3\xa4 da Vincin k\xc3\xa4sikirjoitus. Bill Gates maksoi siit\xc3\xa4 30,8 miljoonaa Yhdysvaltain dollarilla. Kyseess\xc3\xa4 oli kautta aikain suurin summa, joka k\xc3\xa4sikirjoituksista on huutokaupassa maksettu.'